
Parlamentul  României

Camera  Deputaţilor
Comisia pentru Sănătate şi Familie
                    Nr. 28/ 267 /  24 mai  2006

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra propunerii legislative privind controlul medical general asupra stării de sănătate a persoanelor care ocupă funcţii publice ( Plx 267/2006), respinsă de Senat în şedinţa din 5 aprilie 2006  şi  trimisă comisiei  spre examinare,  în fond,  în procedură obişnuită, cu adresa nr.Plx 267  din 10 aprilie 2006, Camera Deputaţilor fiind  Cameră decizională.


La întocmirea raportului, comisia a avut în vedere avizul Comisiei juridice, de disciplină şi imunităţi nr.Plx 267/27.04.2006, avizul Comisiei pentru buget, finanţe şi bănci nr.238/03.05.2006 , avizul Comisiei pentru administraţie publică, amenajarea teritoriului şi echilibru ecologic nr.26/842/26.04.2006, avizul Consiliului Legislativ nr.1426/17.10.2005, precum şi punctul de vedere a Guvernului nr.3409/9.12.2005.

În raport de obiectul şi conţinutul său, proiectul de lege face parte din categoria legilor ordinare, în conformitate cu prevederile articolului 73 din Constituţia României, republicată.

PREŞEDINTE,

DEP.ACAD.PROF.DR.MIRCEA IFRIM

Parlamentul  României

Camera  Deputaţilor
Comisia pentru Sănătate şi Familie
                       Nr. 28/ 267/24 mai  2006 

R A P O R T

asupra propunerii legislative privind controlul medical general asupra stării de sănătate a persoanelor care ocupă funcţii publice 
( Plx 267/2006)
1. Cu adresa nr.Plx  267  din 10 aprilie 2006, Comisia pentru sănătate şi familie a fost sesizată cu dezbaterea , în procedură obişnuită, a propunerii legislative privind controlul medical general asupra stării de sănătate a persoanelor care ocupă funcţii publice ( Plx 267/2006)  , respinsă de Senat în şedinţa din 5 aprilie 2006,  Camera Deputaţilor fiind Cameră decizională.
La întocmirea raportului, comisia a avut în vedere avizul Comisiei juridice, de disciplină şi imunităţi nr.Plx 267/27.04.2006, avizul Comisiei pentru buget, finanţe şi bănci nr.238/03.05.2006 , avizul Comisiei pentru administraţie publică, amenajarea teritoriului şi echilibru ecologic nr.26/842/26.04.2006, avizul Consiliului Legislativ nr.1426/17.10.2005, precum şi punctul de vedere a Guvernului nr.3409/9.12.2005.
Prezenta propunere legislativă are ca obiect reglementarea  controlului medical general asupra stării de sănătate a persoanelor care ocupă funcţii şi demnităţi publice. Astfel, se propune ca persoanele care urmează să fie alese ori numite  în funcţii de demnitate publică, magistraţii şi funcţionarii publici să aibă dreptul şi obligaţia de a se supune, în fiecare an, la un control medical general, refuzul efectuării acestuia fiind sancţionat .
Comisia propune Plenului Camerei Deputaţilor spre dezbatere şi respingere propunerea legislativă, care face obiectul raportului.
2. Propunerea legislativă  face parte din categoria legilor ordinare , potrivit prevederilor articolului 73  din Constituţia României, republicată.

3. La lucrările comisiei din ziua de 24.05.2006 au fost prezenţi 17 deputaţi, neînregistrându-se absenţi.
Raportul comisiei a fost adoptat în unanimitate.

4. Propunerea legislativă, potrivit art.75 din Constituţia României, republicată şi art.92 alin.(9) din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterii, Comisia pentru sănătate şi familie propune Plenului  Camerei Deputaţilor respingerea propunerii legislative privind controlul medical general asupra stării de sănătate a persoanelor care ocupă funcţii publice ( Plx 267/2006) în baza următoarelor argumente:
· Ordinul comun al ministrului muncii şi ministrului sănătăţii şi familiei nr.508/933/2002 privind aprobarea Normelor generale de protecţie a muncii  prevede că „angajatorii din orice domeniu de activitate , atât din cel public, cât şi din cel privat, sunt obligaţi să respecte reglementările privind examenul medical la angajarea în muncă, controlul periodic şi examenul medical la reluarea muncii;

· Hotărârea Guvernului nr.52/2005 pentru aprobarea Contractului-cadru privind condiţiile acordării asistenţei medicale în cadrul sistemului de asigurări sociale de sănătate pe anul 2005 , la art.37,  prevede dreptul şi obligaţia  asiguraţilor în vârstă de peste 18 ani de a efectua un control medical anual pentru prevenirea bolilor cu consecinţe majore în ceea ce priveşte morbiditatea şi mortalitatea;
· Pentru unele persoane prevăzute la art.1 ( preşedintele României, senatori, deputaţi ) există reglementări exprese în Constituţia României ( art.70 alin.(2), art.95, 96 şi art.106).
PREŞEDINTE,

DEP.ACAD.PROF.DR.MIRCEA IFRIM

